Oliy ta’lim vazirligi qoshidagi kasb-hunar maktablari sifatida faoliyat olib borayotgan sobiq kollejlargina Mehnat vazirligi tasarrufiga o‘tkaziladi

Oliy ta’lim vazirligi qoshidagi kasb-hunar maktablari sifatida faoliyat olib borayotgan sobiq kollejlargina Mehnat vazirligi tasarrufiga o‘tkaziladi. Bu haqda bandlik va mehnat munosabatlari vaziri Nozim Husanov ma’lum qildi, deb xabar bermoqda “Daryo” muxbiri.

Nozim Husanovning aytishicha, Oliy ta’lim vazirligi qoshida 340 ga yaqin kasb-hunar maktablari mavjud. Ushbu sobiq kollejlar joylashgan hududda qaysi sohada mutaxassislarga ehtiyoj bo‘lsa, ushbu yo‘nalishda qisqa muddatli kurslar tashkil qilinadi.
“Kasb-hunar maktablarimizda hududda qaysi soha rivojlanganligini, ya’ni qaysi sohaga mutaxassislar kerak, shuni aniqlab, mana shu yo‘nalishda qisqa muddatli kasb o‘rgatuvchi kurslar tashkil qilinadi. O‘ylaymizki, bu har bir tuman darajasida ishsizlikni yo‘qotishga o‘zining ijobiy ta’sirini ko‘rsatadi.” – dedi Nozim Husanov.
Avvalroq Prezident Shavkat Mirziyoyev Buxoro viloyatiga tashrifi davomida “kollejlarning joyi oliy ta’lim vazirligida emasligini” ta’kidlab, kollejlarni Bandlik va mehnat munosabatlari vazirligi tasarrufiga o‘tkazilgani haqida xabar berilgan edi. Shuningdek, “Ishga marhamat” monomarkazlari va mahallalarni kollejlarga biriktirish vazifasi berilgandi. Davlat rahbarining topshirig‘iga ko‘ra, O‘zbekistonda “mutlaqo yangi” professional ta’lim tizimi yo‘lga qo‘yilib, 340 ta kasb-hunar maktabi, 147 ta kollej va 143 ta texnikum tashkil etilishi belgilangandi.